Mestské zastupiteľstvo v Košiciach

Z á p i s n i c a
z XIX. rokovania mimoriadneho Mestského zastupiteľstva v Košiciach zo dňa 2.10.2008

Prítomní: podľa prezenčných listín

	Rokovanie mimoriadneho mestského zastupiteľstva otvoril a viedol primátor mesta Košice Ing. František Knapík. Osobitne privítal poslanca Národnej rady SR 
p. Daniela Lipšica, ktorý prijal pozvanie zúčastniť sa rokovania MZ.
	Mimoriadne rokovanie mestského zastupiteľstva bolo zvolané v súlade s § 20 ods. 2 Rokovacieho poriadku MZ. Z 50 poslancov Mestského zastupiteľstva v Košiciach bolo v úvode prítomných a prezentovaných 38, čo je nadpolovičná väčšina a zastupiteľstvo bolo uznášania schopné.
	Primátor mesta informoval prítomných o zmene vo funkcii riaditeľa Magistrátu mesta Košice s platnosťou od 1.10.2008. Svoje pôsobenie ukončil dovtedajší riaditeľ RNDr. Milan Sabol. Vo funkcii pôsobil 32 mesiacov, za čo mu poďakoval a zaželal do budúceho obdobia tak isto veľa úspechov, dobré zdravie a správne rozhodnutia. 
RNDr. Sabol bude pôsobiť v službách magistrátu. Bol menovaný za vedúceho oddelenia výstavby a životného prostredia. Od 1.10.2008 bol do funkcie riaditeľa Magistrátu mesta Košice menovaný Ing. Marek Kolárčik. Doterajšie kontakty a skúsenosti s ním malo mesto od februára 2007. Viedol a riadil práce okolo prípravy projektu Európske hlavné mesto kultúry a má skúsenosti aj z pôsobenia v zahraničí. Možno najdôležitejšie je, že je viac a bližšie zameraný práve na problematiku regionálneho rozvoja. Verí, že jeho prínos v riadení magistrátu a realizovaní aj veľkých projektov a zámerov, ktoré pred mestom stoja v najbližšom období, kde patrí aktualizovaný Program hospodárskeho rozvoja a projekt, ktorý viedol a ktorý sa bude pre rok 2013 realizovať Európske hlavné mesto kultúry, bude značný a že projekty budú napredovať a rozvojové zámery sa budú napĺňať. Zaželal mu, aby v tejto pozícii sa mu darilo realizovať ciele, ktoré pred mestom a mestským zastupiteľstvom stoja, aby mal dostatok síl, dostatok dobrých manažérskych rozhodnutí a hlavne zdravie a podporu svojich najbližších. O jeho podpore, keďže sa rozhodol pre tento krok, by sa pochybovať nemalo.

K programu rokovania

p. Knapík, primátor mesta Košice – V súlade s § 20 ods. 2 Rokovacieho poriadku 
Mestského zastupiteľstva v Košiciach je program rokovania mimoriadneho zastupiteľstva predložený v pozvánke. Nie je možné ho dopĺňať.

p. Hlinka, poslanec MZ – Podľa Rokovacieho poriadku MZ § 20 ods. 2 sa mimoriadne 
zastupiteľstvo zvoláva k prerokovaniu úloh a otázok, ktoré nie je možné prerokovať v riadnych termínoch. Bolo by preto vhodné povedať, v čom je naliehavosť a neodkladnosť zvolania tohto mimoriadneho rokovania zastupiteľstva a to ešte pred schválením programu.

p. Knapík, primátor mesta Košice – Otázka, ktorá súvisí so zmenami rozpočtu má 
naliehavosť a neodkladnosť podľa toho, čo je v materiáli uvedené. Sú to aktuálne požiadavky a zmeny ktoré súvisia s akciami, aktivitami, ktoré sa v pôsobnosti mesta realizujú, či už v doprave, alebo vo výstavbe. V niektorých položkách sa predpokladá úspora nákladov, preto úprava rozpočtu rieši prerozdelenie a vyváženie zdrojov. Nič sa nenavyšuje, ani sa nepožadujú nové zdroje, no treba zosúladiť potreby s tým, čo bolo schválené.
Čo sa týka bodu č. 2, tam mesto viažu kroky, ktoré súvisia s postupujúcimi prácami v územnom a stavebnom konaní v súvislosti s Auparkom, aby sa pozície investora a mesta pri konaní mohli vyjasniť a proces mohol pokračovať.
Nakoľko neboli ďalšie otázky, dal hlasovať o schválení programu. 

Hlasovanie č. 1: za 39, proti -, zdržali sa 3, nehlasoval -.

p. Knapík, primátor mesta Košice – Konštatoval, že mestské zastupiteľstvo program 
rokovania schválilo.

––-     ––-     ––-

Overovatelia zápisnice:

Tibor Matoušek
PhDr. Pavol Mutafov

––-     ––-     ––-

Návrhová komisia:
		SMER, SD, ĽS-HZDS			Mgr. Jozef Andrejčák
		KDH						Martin  Boritáš
		SDKÚ, DS, SMK				Mgr. Ľubomír Grega

Hlasovanie č. 2: za 42, proti -, zdržal sa -, nehlasoval –

p. Knapík, primátor mesta Košice – Konštatoval, že návrhová komisia bude pracovať
	v zložení poslanci: Mgr. Jozef Andrejčák, Martin Boritáš, Mgr. Ľubomír Grega.

––-     ––-     ––-

1. Návrh na 4. úpravu rozpočtu mesta Košice na rok 2008

p. Knapík, primátor mesta Košice – Materiál je v písomnej podobe s dôvodovou 
správou. Už v odôvodnení zvolania mimoriadneho rokovania uviedol prečo je tento návrh predložený.
V rozprave vystúpili:

p. Matoušek, poslanec MZ – Za poslanecký klub SDKÚ, DS predniesol doplňujúci 
návrh na uznesenie.
Mestské zastupiteľstvo v Košiciach podľa uvedených paragrafov schvaľuje navýšenie finančných prostriedkov v kapitole Dotácie v zmysle VZN mesta Košice č 76 v rozpočte mesta Košice na rok 2008 presunom z položky bežné výdavky – ochrana životného prostredia, položka: podiel mesta na výstavbu a prevádzku útulku pre zvieratá podľa uvedeného zákona, do položky – kapitálové výdavky – dotácie v zmysle VZN mesta Košice č. 76, tiež podľa uvedených paragrafov – tvorba a ochrana životného prostredia o ochrane zdravia človeka pre občianske združenie Únia vzájomnej pomoci ľudí a psov. ÚVP Oštepová 3 Košice, ako spoluúčasť mesta pri výstavbe Strediska vzájomnej pomoci ľudí a zvierat v Košiciach. 
Dôvod: V rozpočte mesta na rok 2008 v bežných výdavkoch bola na základe poslaneckého návrhu pre odvetvie – ochrana životného prostredia v položke podiel mesta na výstavbe a prevádzke útulku pre zvieratá podľa uvedených zákonov schválená finančná čiastka vo výške 3,6 mil. Sk. Schválená položka neupresňovala účel a členenie využitia prostriedkov v prevádzkovej, či kapitálovej časti, čo neumožnilo realizovať jej čerpanie. Z dôvodu, že poskytnutie prostriedkov cudziemu objektu je možné len prostredníctvom VZN podľa uvedených predpisov a paragrafov o tvorbe a ochrane životného prostredia a ochrane zdravia človeka, je nutné tento nedostatok odstrániť.
Možným riešením je aj presun finančných prostriedkov z predmetnej položky do kapitálových výdavkov v zmysle VZN mesta Košice č. 76 o poskytovaní dotácií pre občianske združenie Únia vzájomnej pomoci ľudí a psov ÚVP, Oštepová 3 Košice na účely spoluúčasti mesta pri realizácii výstavby Strediska vzájomnej pomoci ľudí a zvierat, kde sú predpokladané náklady 3,125 mil. Sk.
Tento návrh odovzdal návrhovej komisii.

p. Kočiš, poslanec MZ – Otázka k výstavbe trafostanice na ul. Pri plynárni v sume
1,6 mil. Sk. Je táto trafostanica v majetku mesta? Využíva ju aj VSE, okrem toho, že do nej distribuuje elektrickú energiu? Sú na ňu napojení aj iní odberatelia okrem mesta? Chcel by vedieť, či na výstavbe tejto trafostanice by sa nemohli podieľať, resp. či sa nepodieľajú VSE a prípadne aj iní využívatelia tejto trafostanice.

p. Mutafov, poslanec MZ – Poprosil kolegu p. Matouška, aby mu bližšie vysvetlil 
niektoré veci, lebo pri takýchto zmenách by bolo dobre, keby poslanecké kluby dostali návrh vopred, aby ho mohli objektívne a vecne posúdiť, lebo v danej chvíli je to ťažko možné.
Nemalo by sa stať, aby veci finančného charakteru neprerokovala finančná komisia. Niežeby boli proti tomuto návrhu, ale na finančnej komisii to nebolo.

p. Cengel, poslanec MZ – Finančná komisia sa s tým nemohla zaoberať, lebo nemala 
k dispozícii materiál. Pokiaľ vie, predvčerom mu ho posielali mailom, ale ako to viacerí avízovali, nepodarilo sa včera dostať na stránku magistrátu. Znamená to, že do dnešného dňa nemali návrh rozpočtu.

p. Knapík, primátor mesta Košice – K tomu by rád počul vysvetlenie technikov, čo sa 
dialo, že poslanci nemali prístup k materiálom. 

p. Horváth, poslanec MZ – Využil toto mimoriadne mestské zastupiteľstvo na 
prednesenie svojho príspevku. Ide o Luník IX, pre ktorý sa teraz vyčleňujú peniaze na odstránenie ubytovne. Očakával, že to takto skončí a že bude treba vyčleniť takú veľkú sumu. Od januára 2009 bude zrejme  potrebné poskytnúť ďalšiu dotáciu, ktorú mesto dostane od Ministerstva výstavby a regionálneho rozvoja SR.
Jeho vystúpenie je reakciou na program tohto mimoriadneho rokovania Mestského zastupiteľstva mesta Košice i na rokovanie predchádzajúce. Na pracovnom rokovaní na úrovni primátora mesta o procesoch súvisiacich s aktualizáciou programového dokumentu mesta Košice pre realizáciu politiky samosprávy Programu hospodárskeho a sociálneho rozvoja odporučil vykonať opatrenia pre implementáciu Rámcového dohovoru Rady Európy, ktoré umožnia, aby on ako poslanec mesta Košice efektívne sledoval vývoj procesov spoločenskej a priestorovej integrácie subjektov – rodín všetkých obyvateľov mesta Košice, najmä však vývoj procesu vzdelávania, ktoré umožnia v krátkom čase dosiahnuť zmenu postavenia v spoločenstve na úrovni obce rodinám všetkých tých obyvateľov, na ktorých sa vzťahuje právo na vzdelanie vymedzené novým školským zákonom SR.
Toto právo na zmenu postavenia sa osobitne dotýka každej rómskej rodiny obyvateľov mesta Košice, ktorá sa v súčasnosti ocitla v ohrození cieleným vylúčením na okraj spoločenského diania. Právo na zmenu postavenia rodiny v spoločenstve na úrovni obce sa v súčasnosti cielene upiera najmä deťom týchto rodín, ktoré v takomto stave ohrozenia nemôžu získať a využívať kvalitné základné a odborné vzdelávanie potrebné pre vykonanie zamestnania, alebo povolania v súbore odvetví ekonomických činností rámcovo vymedzených programovým dokumentom pre realizáciu politiky samosprávy (PHSR), ale najmä novým nástrojom štátu – štátnym vzdelávacím programom a novým nástrojom samosprávy – školským vzdelávacím programom.
Ako poslanec samosprávy, ktorá je po prevode kompetencií zo štátu na obce a samosprávne kraje zriaďovateľom vzdelávacích zariadení, má právo monitorovať proces implementácie zákonov samosprávy, zákonov štátu a zákonov Európskeho spoločenstva, ktoré umožnia dosiahnuť zmenu postavenia rómskej národnostnej menšiny v spoločenstve na úrovni obce, ktoré je podmienená predovšetkým kvalitou vzdelávania predškolského, základného, odborného a ďalšieho potrebného pre obstojný život v rodine a v spoločenstve na úrovni obce, regiónu, štátu a Európskeho spoločenstva.
Toto jeho právo vyplývajúce z mandátu poslanca mesta Košice  ho oprávňuje k tomu, aby ako člen komisie pre prípravu aktualizácie PHSR mesta Košice aktívne zasahoval do tvorby nástrojov politiky samosprávy a umožnil rodinám obyvateľov tvoriacich rómsku národnostnú menšinu – konečným príjemcom zdrojov pomoci PHSR včítane zdrojov pomoci EU, osvojenie vedomosti potrebných pre sprístupnenie týchto zdrojov v schválenom programovom období 2007-2013.
Je potrebné a pre rodiny všetkých obyvateľov mesta Košice vhodné vedieť, že práve nový vzdelávací program autonómnej školy je nástrojom pre sprístupnenie zdrojov pomoci všetkým rodinám obyvateľov obce, najmä však tým, ktorí sa ocitli, alebo im hrozí ohrozenie marginalizáciou. 
Je potrebné taktiež z úrovne orgánu samosprávy zastupiteľstva mesta Košice jasne a zreteľne prostredníctvom nástrojov – uznesení orgánu samosprávy – presvedčiť rodiny všetkých obyvateľov mesta Košice, že práve oni, ale najmä ich deti sú konečnými príjemcami zdrojov pomoci, že oni sa majú stať subjektami tvoriacimi miestnu vedomostnú spoločnosť, že práve oni sú stredobodom pozornosti Výboru ministrov Rady Európy, že predovšetkým oni, prostredníctvom poslancov samosprávy, majú ovplyvňovať postup zapojenia všetkých detí mesta Košice do procesov spoločenskej a priestorovej integrácie, ktoré sú podmienkou pre pridelenie a používanie zdrojov pomoci EÚ.
Preto zvolil takúto cestu a pred všetkými poslancami zastupiteľstva mesta Košice zopakoval: Ako poslanec mesta Košice má právo sledovať v mene obyvateľov, ktorí v platných voľbách zvolili orgány samosprávy, bez obmedzovania, v súlade so zákonmi SR a EÚ, svojimi návrhmi ovplyvňovať prípravu všetkých programových dokumentov samosprávy mesta a toto svoje práve v terajšom volebnom období zákonným spôsobom uplatní a využije.
V súvislosti so schvaľovaním akýchkoľvek projektov, v ktorých sa využívajú zdroje pomoci EÚ a ktoré v budúcnosti spôsobia ohrozenie rodín tvoriacich rómsku národnostnú menšinu v meste Košice a v priestore inovatívneho regiónu Slovenska – Východ, vystríhal poslancov zastupiteľstva mesta Košice, aby zvážili prijatie neuvážených rozhodnutí najmä o tých projektoch, ktoré cielene znemožňujú sprístupnenie zdrojov pomoci rodinám všetkých obyvateľov mesta Košice, najmä deťom týchto rodín. 
Nikto, žiadny subjekt na úrovni obce, regiónu a štátu nemá v súčasnosti právo spomaľovať proces implementácie Rámcového dohovoru Rady Európy v procesoch podmieňujúcich trvalý rast spoločenskej a priestorovej štruktúry. Implementácia Rámcového dohovoru vo vzdelávacom procese autonómnej školy je jedinou možnosťou pre uplatnenie práva rodín všetkých obyvateľov obce na zapojenie do procesov spoločenskej a priestorovej integrácie v schválenom programovom období 2007 – 2013.
Preto zopakoval: Po prevode kompetencií zo štátu na obce a samosprávne kraje je povinnosťou samosprávy vytvárať podmienky pre implementáciu Rámcového dohovoru Rady Európy vo všetkých procesoch podmieňujúcich trvalý rast spoločnosti, priestorovej štruktúry a ekonomiky, tieto procesy podporovať, monitorovať a iniciovať opatrenia pre zmenu postavenia rodín všetkých obyvateľov obce, ktorá vyplýva z ich začlenenia do miestnej vedomostnej spoločnosti. 
Je súčasne povinnosťou samosprávy o tejto aktivite orgánov samosprávy informovať rezorty vlády SR zodpovedné za predloženie správy o implementácii Rámcového dohovoru Rady Európy. Ako poslanec mesta Košice si uvedomuje túto povinnosť a formou tohto výstupu zverejňuje svoj úmysel a rozhodnutie tento proces monitorovať a využívať rokovania zastupiteľstva mesta Košice pre tvorbu nástrojov, ktoré tento proces podporia. 

p. Buraš, poslanec MZ – Faktická poznámka. Prejednávaný bod sa volá návrh na 4. 
úpravu rozpočtu mesta Košice na rok 2008. S tým, čo povedal poslanec 
p. Horváth, je možné súhlasiť. Možno by bolo potrebné pripraviť materiál na riadne rokovanie mestského zastupiteľstva, ktoré by sa zaoberalo touto problematikou. Na druhej strane ho zároveň vyzval, aby na najbližšom riadnom zastupiteľstve informoval o výsledkoch rómskeho fóra, ktoré sa uskutočnilo v Bruseli, ktoré bolo zvolané predsedom európskej komisie p. Barozom a bolo realizované 16.9.2008, na ktorom boli prijaté smernice ďalšieho rozvoja, resp. podpory tohto problému. Doložil, že kde sú práva, tam sú aj povinnosti a povinnosti súvisia s tým, čo sa tu chce riešiť. Rád sa s p. Horváthom k tejto téme mimo rokovania zastupiteľstva stretne a poinformuje o tom, čo sa deje práve v tejto oblasti v meste Košice.

p. Knapík, primátor mesta Košice – Nekomentoval to, nesúvisí to priamo 
s prejednávaným bodom. Je to téma, ktorej sa budú venovať na najbližších rokovaniach mestského zastupiteľstva, lebo súvisí s Programom hospodárskeho a sociálneho rozvoja.

p. Zajak, hlavný inšpektor komunikácií – Odpovedal  na  otázku  p.  Kočiša.  Jedná  sa 
o starú trafostanicu, ktorá koncom apríla 2008 vypovedala svoju činnosť. Trafostanica je majetkom mesta a vrátane VN-prípojky, prešla prevodom na mesto z Národného výboru s tým, že údržbu vykonávala Východoslovenská distribučná, ako aj opravy. Práve z Východoslovenskej distribučnej dostali takú správu, že v mesiaci máji už nie je možné ju opraviť, z toho dôvodu došlo medzi Východoslovenskou distribučnou a mestom k spísaniu zmluvy o budúcej zmluve s tým, že mesto dá predmetnú trafostanicu opraviť, prípadne bude kiosková a Východoslovenská distribučná ju následne odkúpi od mesta vrátane pozemku a VN-prípojky. Čo sa týka zásobovania, predmetná trafostanica zásobovala len čerpaciu stanicu, ktorá sa nachádza pod mostami na Palackého. Práve z toho dôvodu, že sa jedná o územie, kde je plánovaná určitá výstavba, tak Východoslovenská distribučná prejavila záujem o kúpu tejto novej kioskovej trafostanice,  aby zásobovala elektrickým prúdom aj tieto subjekty, ktoré tam budú neskôr pôsobiť. Nebude využívaná len pre čerpaciu stanicu.

p. Knapík, primátor mesta Košice – Uzavrel rozpravu a dal slovo návrhovej komisii.

p. Andrejčák, poslanec MZ – Návrhová komisia dostala jeden pozmeňujúci návrh od
	poslanca p. Matouška v znení:
Mestské zastupiteľstvo v Košiciach podľa § 6 ods. 2 písm. ac) Štatútu mesta Košice schvaľuje navýšenie finančných prostriedkov v kapitole Dotácie v zmysle VZN mesta Košice č. 76 v rozpočte mesta Košice na rok 2008 presunom: z položky: Bežné výdavky: „Ochrana životného prostredia“, položka: „Podiel mesta na výstavbu a prevádzku útulku pre zvieratá – podľa zákona č. 39/2007 Z.z.“ do položky: Kapitálové výdavky: Dotácie v zmysle VZN mesta Košice č. 76 (§3, ods. 3, bod g – tvorba a ochrana životného prostredia a ochrana zdravia človeka) pre: „Občianske združenie – Únia vzájomnej pomoci ľudí a psov“ (U.V.P., Oštepová 3, Košice) na účely: spoluúčasť mesta  pri výstavbe „Strediska vzájomnej pomoci ľudí a zvierat“ v Košiciach.

Hlasovanie č. 3: za 43, proti -, zdržal sa -, nehlasoval -.

p. Knapík, primátor mesta Košice – Konštatoval, že návrh bol prijatý.

p. Andrejčák, poslanec MZ – Prečítal pôvodný návrh na uznesenie.
Mestské zastupiteľstvo v Košiciach podľa § 6 ods. 2 písm. c) Štatútu mesta Košice schvaľuje 4. úpravu rozpočtu mesta Košice na rok 2008
Bežný rozpočet   
Príjmy		       +3 147 tis. Sk
Granty a transfery zo ŠR SR
- vzdelávanie                	                                     + 13 147 tis. Sk
Výdavky                                                                                  		     + 11 247 tis. Sk - verejná správa		          + 650 tis. Sk
- združenie Cassoviainfo                                                                 + 2 880 tis. Sk
- vzdelávanie                                                                    	             + 13 147 tis. Sk
- výstavba                                                                                         - 7 630 tis. Sk
- doprava                                                                                         + 2 200 tis. Sk
Kapitálový rozpočet
Príjmy                                                                                      	          + 650 tis. Sk
Granty a transfery zo ŠR SR
- sociálne zabezpečenie ZOS                                                   	          + 650 tis. Sk
Výdavky	        + 1 180 tis. Sk
Sociálne zabezpečenie, v tom:                                                		          + 650 tis. Sk
- ZOS  Dargovských hrdinov na zakúpenie auta vo výške  		          + 450 tis. Sk
- ZOS Sever na polohovateľné postele vo výške                    		            + 70 tis. Sk
- ZOS JUH na polohovateľné postele vo výške                                 + 130 tis. Sk
Výstavba, v tom:                                                                             + 6 000 tis. Sk
- Rekonštrukcia ulice Vrátna                                                           + 3 343 tis. Sk
- Ubytovanie pre bezdomovcov                                                       - 3 000 tis. Sk
- Rekonštrukcia plôch  západnej časti Nám. oslob. PD                      - 343 tis. Sk
- Obnova a nadstavba sociálneho bývania ul. Golianova 32 a 33   + 6 000 tis. Sk
Zoologická záhrada, v tom:                                                             + 1 130 tis. Sk
- realizáciu stavby pre chovné zariadenie pre daniele                        + 500 tis. Sk
- zastrešenie terasy dreveným prístreškom                                         + 130 tis. Sk
- injektáž  komunikácie                                                                      + 500 tis. Sk
Doprava, v tom:                                                                                   - 600 tis. Sk
- realizácia parkovacích plôch na Popradskej ul.                            + 1 300 tis. Sk
- výstavba združeného chodníka na Komenského ul.                      - 3 500 tis. Sk
- výstavba trafostanice na ul. Pri plynárni                                       + 1 600 tis. Sk
Finančné operácie
Príjmy 		       + 4 630 tis. Sk
Prevod z fondu rozvoja bývania                                                      + 6 000 tis. Sk
Obnova a nadstavba sociálneho bývania ul. Golianova 32 a 33
Prevod z rezervného fondu                                                              - 1 370 tis. Sk
v tom:
Asanácia obytného domu na Hrebendovej  6 a 8                             - 2 500 tis. Sk
ZOO                             		       + 1 130 tis. Sk 
v tom:
- realizácia stavby pre chovné zariadenie pre daniele                        + 500 tis. Sk
- zastrešenie terasy dreveným prístreškom                                        + 130 tis. Sk
- injektáž  komunikácie                                                                      + 500 tis. Sk
	Poznámka: pri čítaní návrhu na uznesenie odznel chybný údaj v položke: 
Bežný rozpočet – príjmy, správne  + 13.147 tis. Sk
Kapitálový rozpočet – výdavky, správne + 7.180 tis. Sk
Uznesenie ako celok je predložené aj so schválenou zmenou.

Hlasovanie č. 4: za 42, proti -, zdržal sa -, nehlasoval -.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

2. Zmena  uznesenia MZ č. 553 zo dňa 30. júla 2008

p. Knapík, primátor mesta Košice – Táto otázka už bola na rokovaní mestského 
zastupiteľstva otvorená. Diskutovalo sa o tomto uznesení a o návrhu tak, ako to návrh uznesenia predpokladal, to znamená vypustiť body 2 a 3 v časti uznesenia a) a v časti uznesenia c) doplniť text, ktorý by smeroval k tomu, aby primátor mesta mohol s investorom rokovať o samostatnom riešení stavby: Podchod pre chodcov pod komunikáciou Štúrova v dotyku s Južnou triedou a riešiť územie Námestia osloboditeľov komplexne, vrátane pamätníkov. 
Celá táto otázka bola náročná a dotýkala sa dohovorov aj s investorom a možných riešení v prípade vypustenia časti 2 a 3, ktoré by reálne prichádzali do úvahy. Prebehlo niekoľko rokovaní a záver z posledného, s ktorým aj investor za spoluúčasti mesta súhlasí, je zrealizovať podchod pre chodcov s takým riešením, aby bezpečnosť chodcov v tejto lokalite pri prechode cez prúdovú komunikáciu bola vysoká a zabezpečovala istý komfortnejší režim hlavne pre matky s deťmi, pre starších ľudí, ktorí pri priamom prechode môžu byť ohrození, alebo v čase, keď vypadne elektrická energia, prípadne dôjde k nejakej poruche a podobne. 
V riešení ostáva variant, ktorý hovorí o tom, že projektová dokumentácia, územné rozhodnutie a následne, ak by boli dostatočné prostriedky a požiadavky aj v súvislosti s revitalizáciou celého tohto územia a hlavne južnej časti Štúrovej ulice smerom k ulici Palackého smerovali k tomu, že dopravu treba dostať pod úroveň, tak by mesto v budúcnosti mohlo prikročiť v spolupráci s investormi k takému technickému riešeniu. Vo fáze, keď nie je na to dosť zdrojov a mesto má pred sebou v najbližšom období iné náročné úlohy aj v oblasti dopravných stavieb, ktoré sa javia ako naliehavejšie, tak sa uprednostnilo takéto riešenie. 

V rozprave vystúpili:

p. Gamcová, poslankyňa MZ – Mala pripravených niekoľko dôležitých poznámok 
	k tomuto bodu. 
V prípade Auparku všetci vedia, že jeho predaj nebol veľmi transparentný ako aj zahrnutie 100 miliónového doplatku do vyvolanej investície. Druhým vážnym problémom je rozsah samotnej vyvolanej investície, keď mesto definovalo potrebu drahšieho mimoúrovňového riešenia, urobilo zadosť zákonu v určení dopravných potrieb. O tom sa s investorom nerokuje. Z § 18 zákona 135 o pozemných komunikáciách jasne vyplýva, že ak sa má diaľnica zrušiť v dôsledku inej výstavby, je investor tejto výstavby povinný na svoje náklady a v mene budúceho vlastníka, alebo správcu, tzv. vyvolané investície zabezpečiť, ako je výstavba náhradnej cesty a ďalšie. 
Navrhované uznesenie, ktoré je teraz predložené v bode D. neobsahuje dôležitý termín, ktorý vyplýva z dôvodovej správy – MZ žiada primátora mesta, ale nie je uvedený termín, po vydaní rozhodnutia mesto stratí vplyv na investora, aby sa podieľal na plnení tohto bodu - budovaní priechodu pre chodcov. Je jej jasné, tak ako každému z prítomných, že nie je seriózne voči HB Revis Group odďaľovať začiatok investície, ale ešte viac je neseriózne vystavovať ho riziku dodatočných neplánovaných stámiliónových výdavkov. 
Je preto zodpovedné aj v tejto hektickej fáze dať preveriť všetky zmluvy a finančné transakcie mesta s investorom až do overenia právneho súladu, preto predložila návrh na uznesenie, ktorého cieľom je to, aby mesto Košice dalo investorovi jasný signál, že sa nemieni podieľať svojou zodpovednosťou za dodržiavanie právnych predpisov a bude to tiež signál, že v prípade hodnotenia postupov mesta v súlade s predpismi, nehrozia investorovi ďalšie kompenzačné výdavky.
Na poslednom rokovaní zastupiteľstva položila vedeniu mesta niekoľko dôležitých otázok, na ktoré do dnešného dňa nedostala žiadnu odpoveď. Jedna z jej otázok sa týkala vlastníctva všetkých relevantných pozemkov, ktoré Aupark potrebuje k stavebnému a ďalším rozhodnutiam. Jej ďalšia otázka bola tá, že projektom dopravných stavieb sa posúva hranica medzi mestskými časťami Staré mesto a Juh. Odsúhlasenie tejto zmeny by malo predchádzať vydaniu územného rozhodnutia. Ďalšia dôležitá otázka bola, ako pracovali komisie mestského zastupiteľstva a to dopravná, majetková a aké sú ich výstupy. Poslanci dostali list od člena dopravnej komisie prof. Pásztora  z Technickej univerzity v Košiciach, ktorý jasne deklaroval to, že komisia nezasadla k danému bodu a nedala výstupy. Myslí si, že to má byť jasný signál pre zastupiteľstvo, pre členov poslaneckého zboru, ktorí nie všetci sú právne zdatní.
Tak ako to bolo povedané na začiatku, inštitút mimoriadneho zastupiteľstva je zneužívaný na riešenie problémov aj v prípade spoločnosti Aupark, s.r.o., ale taktiež zneužíva poslanecký zbor na schvaľovanie nepremyslených uznesení a zosmiešňuje sa tu poslanecký zbor tým, že vzápätí menia, rušia uznesenie, ktoré len nedávno – 30. júla 2008 poslanci schválili.
Návrh na uznesenie znie:
Mestské zastupiteľstvo žiada hlavného kontrolóra mesta Košice, aby preveril doterajšie uznesenia mestského zastupiteľstva a zmluvy s Auparkom Košice, či sú v súlade s právnymi predpismi o nakladaní s majetkom mesta a aby kladný výsledok bol podmienkou pre nadobudnutie platnosti tohto uznesenia ako celku.

p. Drábik, poslanec MZ – Krátka poznámka na túto tému. Keď včera študoval 
materiál, ktorý naozaj prišiel trochu neskoro, tak nadobudol presne taký istý pocit, ako kolega p. Hlinka, že toto mimoriadne mestské zastupiteľstvo je zbytočné. Nechcel byť taký konkrétny, ako kolegyňa Gamcová, ale povedal niečo podobné voľnejšími slovami.
Ak by niekto dostal túto dôvodovú správu, ktorá je na troch stranách, ich občan, ich človek, ich volič, ktorého tu ako poslanci zastupujú, nevie, aký dojem by z toho nadobudol, pretože na konci prvej strany by si prečítal. Schválené uznesenie č. 553 zo dňa 30.7.2008 pod bodom A.3. v časti povinnosti vybudovania polyfunkčnej pasáže podchodu pre chodcov na náklady Auparku Košice, s.r.o. je nevykonateľné pre rozpor s uznesením mestského zastupiteľstva Košice č. 1205. Na ďalšej strane sa dočíta, že mestské zastupiteľstvo odstráni rozpor s uznesením MZ v Košiciach č. 553 v bode A.3. s uznesením č. 1205. Na tej istej strane sa uvádza: vypustením A.3. uznesenia MZ č. 553 sa odstráni rozpor s uznesením MZ č. 1205 atď., nuž to chcel pejoratívne povedať, čo by si ten človek myslel. Poslanci tu sedia, rokujú a vedia si to vysvetliť, no tí ostatní občania by si to ťažko vedeli vysvetliť. To, čo pred chvíľou povedal primátor mesta na margo vystúpenia p. Hlinku, že aby poverilo mestské zastupiteľstvo týmto uznesením, že žiada primátora mesta rokovať s investormi o riešení pochodu sa mu nezdá. Vari niekto primátora mesta obmedzuje, nedáva mu možnosť, alebo právo, aby rokoval s kýmkoľvek o čomkoľvek? A zvlášť o tejto veľmi dôležitej akcii, v ktorej má mesto veľmi silné záväzky? Nemyslí si, že primátor mesta potrebuje presne takéto uznesenie, aby mohol jednať, konať a ďalšie veci a kvôli tomu sa dnes ani nemuseli stretnúť. Toto mohlo mestské zastupiteľstvo schváliť aj o mesiac a primátor rokovať a vybavovať všetky veci mohol. 
Jemu z toho všetkého vychádza, že vedenie mesta asi nemá jasnú koncepciu, jasnú predstavu pri týchto krokoch a myslí si, že niektoré vysoko špecializované a vysoko odborné mestské inštitúcie, ktoré pre objektivitu radšej nemenoval, tiež asi nemajú jasnú koncepciu v tejto veci. A to je veľmi zlé, lebo sa jedná o niekoľko miliardovú akciu. Je to vizitka mesta, ako je schopné niečo také robiť. Z toho mu však vychádza, že veľmi schopné nie je.

p. Pajtáš, poslanec MZ -  Je zároveň aj predsedom komisie dopravy a výstavby 
a keďže tu bolo spomenuté, že prof. Pásztor má pocit, že komisia dopravy sa nezaoberala problémom dopravy okolo Auparku, tak to uviedol na pravú mieru. Komisia dopravy mala 2-krát samostatné zasadania ohľadom  dopravy okolo Auparku a jedno zasadanie komisie dopravy malo vo svojom programe tento bod. Pri mestskom zastupiteľstve bola zriadená samostatná komisia, ktorá sa zaoberala dopravou ohľadom Auparku, kde všetky problémy a možné indície problémov boli zohľadnené a z projektov odstránené. Nemyslí si, že tejto téme venovali málo času, práve naopak, má pocit, že až príliš veľa. Myslí si, že konečná verzia, ktorá je teraz na stole, je už taká, ktorá by sa nemala meniť. V prípade, že niekto by potreboval bližšie informácie a vysvetlenie, nech sa na neho obráti, rád to urobí. Bolo by už načase uzavrieť túto tému, lebo tých zmätkov okolo už bolo dosť.

p. Gamcová, poslankyňa MZ – Faktická poznámka. To, čo pred chvíľou povedal 
predseda komisie dopravy a výstavby jasne deklaruje to, že o celom Auparku s baví zrejme len úzka skupina poslancov. Tiež si myslí, že absolútne samozrejmé by malo byť, že súčasťou dôvodovej správy by mali byť aj závery komisie a nie že ona sa má chodiť pýtať, chodiť za váženým pánom predsedom, aby jej láskavo dodatočne vysvetlil nejaké jej otázky na tému Auparku. Je pre ňu úplný nonsens, aby dostali večer pozvánku, aby nebolo pripojenie na internet a snažili sa nájsť materiály všelijakým pokútnym spôsobom. To je pre ňu absolútne neprijateľná záležitosť v prípade mimoriadneho rokovania. Také niečo nezažila ani v minulých dvoch volebných obdobiach.

p. Knapík, primátor mesta Košice – V súlade so zákonom mimoriadne rokovanie sa 
môže zvolávať 24 hodín pred rokovaním. Myslí si, že materiály a pozvánka boli zverejnené 48 hodín pred rokovaním. Ak nastali nejaké technické problémy, tak to treba vysvetliť. Ak zlyháva technika, dá sa využiť aj inštitút doručenia obálok s materiálmi a pozvánkou, aby ho poslanci mali fyzicky v rukách. To je najmenší problém. 
Čo sa týka celej problematiky, nie je možné vstupovať do procesov, ktoré sú odborné, ktoré smerujú k tomu, aby sa hľadalo optimálne riešenie, aby sa našlo východisko, ktoré je jednak priechodné, jednak nekoliduje  s predchádzajúcimi uzneseniami, ktoré mestské zastupiteľstvo k tejto veci prijalo.
Krátko odpovedal poslancovi p. Drábikovi. Ak to, čo mestské zastupiteľstvo prijalo a čo istým spôsobom zaväzuje investora, blokuje ďalší postup vo veci územného a stavebného povolenia a v začatých aktivitách, by takéto uznesenie investora blokovalo, lebo tieto veci nie sú zosúladené, treba to upraviť. 
28. augusta na XVIII. rokovaní sa tieto veci neuzavreli, na jeho pokračovaní avízoval, že v najbližších týždňoch sa územné konanie začne, tak tento rozpor treba odstrániť a nájsť riešenie.
Posledný dovetok – samozrejme, nikto ho neobmedzuje v tom, aby s investorom mohol rokovať a hľadať riešenie. Veď už predtým, než toto uznesenie bolo navrhnuté, mal stretnutie, kde zanalyzovali túto situáciu, vysvetlil problém a svoj postoj k tejto otázke i zmýšľanie mestského zastupiteľstva. Investor ho vypočul a navrhol nejaké riešenie. Mesto ho posúdilo, je zhoda, že sa príjmu riešenia a budú sa spoločne podieľať na samostatnom technickom diele, ktoré bude súčasťou celého tohto zámeru a bezkolízne prechody chodcov budú riešené podchodom.  To je všetko. Ak v budúcnosti situácia mesta sa zlepší, vrátia sa k tomu, čo technické riešenie umožňuje. Umožňuje úrovňový variant, aj mimoúrovňový variant. Celá infraštruktúra sa bude riešiť v územnom konaní tak, aby v budúcnosti  aj mimoúrovňové riešenie celej komunikácie mohlo byť riešené, aby neboli zbytočné investície s prekládkou sietí a podobne.

p. Pajtáš, poslanec MZ – Faktická poznámka. Ospravedlnil sa poslankyni p. Gamcovej 
a ak má pocit, že s ňou málo komunikuje, určite túto svoju chybu napraví.  Doplnil, že celý projekt Auparku sa nesie v duchu slabej organizácie jeho propagácie. Prijíma túto kritiku na svoj vrub, ale má pocit, že nikto z predsedov poslaneckých klubov ani z predsedov jednotlivých komisií pri mestskom zastupiteľstve nechodí jednotlivo informovať každého poslanca o tom, ako dopadlo rokovanie v jeho komisii a čím sa komisia konkrétne zaoberala. Tieto výstupy dostávajú poslanci na stôl pri rokovaniach na mestskom zastupiteľstve. 

p. Jutka, poslanec MZ – S nemým úžasom počúva výroky niektorých predrečníkov 
o tom, že je zvolané mimoriadne rokovanie mestského zastupiteľstva k tomuto bodu a to z toho dôvodu: Ak je riadne rokovanie, tam sa často ozývajú slová, že je 60 bodový program rokovania a jeho súčasťou sú samé závažné body, takže nie je priestor, aby sa venovalo dosť času takým mimoriadne závažným bodom, ako je aj tento, ohľadom Auparku, tak vtedy žiadajú primátora, aby materiál bol predložený tak, aby bolo možné dostatočne dlho o ňom rokovať. Teraz naopak, keď je zvolané rokovanie k tak závažnému bodu, kedy je možné ho rozobrať, zase odznieva kritika, že tento bod si nevyžaduje vážnosť mimoriadneho rokovania zastupiteľstva. Mali by sa ujednotiť, či závažným bodom sa vytvorí dostatočný priestor, alebo budú súčasťou  rozsiahleho programu riadneho rokovania. 
Ak sa schválilo uznesenie, ktoré spomínal poslanec p. Drábik a zistilo sa, že toto uznesenie nie je v súlade s predtým schválenými uzneseniami ohľadom záväzných regulatívov a podmienok pre zmenu regulačného plánu Námestia osloboditeľov, tak si myslí, že to treba dať do súladu, lebo uznesenie nie je vykonateľné.
K poslankyni p. Gamcovej – ak má pocit, že v priebehu 4 rokov, či v priebehu posledného obdobia sa nedostatočne v tejto veci komunikovalo, tak to si on nemyslí. Možno trochu chýba väčšia propagácia. Na druhej strane treba povedať aj to, že záväzné regulatívy mesta by sa museli nejakým spôsobom zmeniť, lebo pri súčasnom stave nie je možné pristúpiť k ďalšiemu riešeniu. Ešte raz zopakoval, že komunikácia by mohla byť lepšia a tak isto aj materiály, ktoré idú do mestského zastupiteľstva by nemuseli byť dané poslancom deň pred rokovaním, ale aspoň s troj, štvordňovým predstihom, zvlášť, keď ide o takú závažnú vec. 

p. Gamcová, poslankyňa MZ – Faktická poznámka. Možno sa veľa diskutuje, ale 
veľmi málo odborne. 

p. Blaškovičová, poslankyňa MZ – Pár viet k navrhovaným alternatívam, ktoré sú 
spomenuté v dôvodovej správe. Možno na kluboch sa hovorilo, ktorá je výhodná, ktorá nie. Keď si to správne prečítala a správne pochopila, tak alternatíva č. 1 už tým, ako je v dôvodovej správe zdôvodnená, je zamietnutá. Alternatíva č. 2 sa napodiv vracia k alternatíve č. 1, ktorá je už zamietnutá. Opäť sa tam opakuje návrh s podchodom, ktorý sa zamieta v alternatíve č. 1 ako nevýhodný. No hovorí sa tu aj o nadchode pre chodcov v rámci samostatného územného konania. Myslí si, že toto je možno alternatíva, o ktorej by poslanci mali viacej vedieť, o ktorej by mohli hovoriť, lebo o úrovňovom riešení sa uvažuje len ako o provizórnom, ktoré by sa v budúcnosti riešilo podchodom, alebo nadchodom. Keď sa nedá realizovať podchod, treba to skúsiť s nadchodom. Požiadala, aby sa k tomu vyjadril niekto kompetentní, možno by sa potom posunuli ďalej.

p. Knapík, primátor mesta Košice – K výčitke, že sa o tom nerokovalo – ten bod už bol 
rozrokovaný, pokračuje sa v diskusii, ktorá už prebiehala v na XVIII. rokovaní mestského zastupiteľstva 28.8.2008. Tento bod sa neuzavrel s tým, že ešte sa bude s investorom rokovať. Čas, ktorý bol k dispozícii sa využil na to, aby sa našlo riešenie. Požiadal Ing. arch. Drahovského, aby sa vyjadril k otázke nadchodu.

p. Drahovský, hlavný architekt mesta Košice – Diskutuje sa tu o otázke dopravného 
           riešenia Námestia osloboditeľov, o kolízii pešieho ťahu s dopravným ťahom. Diskutuje sa tu o odborných otázkach, ale má dojem, že sa nepovedalo priamo, že sú to otázky finančné. Mestské zastupiteľstvo schválilo aj to, že mesto požaduje, aby bol realizovaný mimoúrovňový variant, že ÚHA, ako odborný útvar, jednoznačne preferoval zapustenie komunikácie. No z hľadiska finančného, nie z hľadiska odborného, sa prešlo na iné riešenie a hovorilo sa o polyfunkčnej pasáži, avšak aj toto riešenie nebolo previazané s finančným riešením polyfunkčnej pasáže, ale s finančným riešením odpredaja pozemkov pre investora. Spájať tieto dve veci a podmieňovať, iste to všetci uznajú, nie je celkom korektné. Jedna vec je odpredaj pozemkov, ktoré sú potrebné pre výstavbu komunikácie a Aupark. Druhá vec je technické a finančné riešenie podchodu. Tretí navrhovaný variant je nadchod, ktorý sa objavil presne pri diskusii primátora mesta s investorom. Vzhľadom na záväznosť polyfunkčnej pasáže, ktorá bola deklarovaná vo finančnom objeme cca 150 mil. Sk, začalo sa uvažovať o nadchode.
Po diskusii na Útvare hlavného architekta, ale aj na grémiu architektov Košíc, vydali vyjadrenie, že neodporúčajú variant nadchodu z hľadiska vizuálneho, z hľadiska veľkého prekonávania výšky, z hľadiska celého riešenia v centre mesta. Preto navrhujú, aj keby to nebol celkom polyfunkčný daný podchod, hoci v riešení ÚHA jasne vyjadrili, že to má byť podchod s možnosťou napojenia priamo na garážové priestory Auparku, čo by mohlo byť zaujímavé aj pre investora. Vyjadrujú sa ale k podchodu pod komunikáciou Štúrova ulica. Je to bezkolízne riešenie a pri podchode je prekonávanie výšky asi 4,5 metra, kde pri nadchode by to bolo až 6,5 metra. Navyše podchod je skrytý pod zemou, kým nadchod by bol v centrálnej osi. Košičania dobre poznajú pohľad od VSS na objekt Dómu. Je to historicky jeden z najcennejších pohľadov na Košice. Preto riešenie nadchodu v tejto lokalite neodporúčajú. Opäť je to návrat nie k technickému riešeniu, ale k otázke finančného zabezpečenia tohto riešenia.
Jeho poznámka k previazaniu týchto dvoch investícií: Ak bude podchod, alebo toto riešenie samostatnou stavbou, je tak či tak treba podmieniť, aby stavebné povolenie na výstavbu komunikácie a podchodu bolo vydané naraz, pretože realizácia podchodu pod danou komunikáciou musí byť urobená v predstihu. Táto podmienka by sa mala dostať aj do územného rozhodnutia pre komunikácie.

p. Boritáš, poslanec MZ – Plne podporil najmä záver toho, čo povedal hlavný architekt
mesta p. Drahovský. Ak bude schválený podchod, jeho realizácia by mala byť prvoradá a potom všetko ostatné. Všetci však majú obavy z jednoduchého podchodu bez pasáží, navrhol, keďže sa už rozbieha debata aj o odborných veciach, aby tam bol naprojektovaný a zrealizovaný priestor pre stálu službu mestskej polície. Takto by bola zabezpečená bezpečnosť v tomto podchode. Stačí malá presklenná miestnosť, kde sa budú v stálej službe striedať mestskí policajti. Mali by mať výhľad na celý podchod a problém s bezpečnosťou by bol vyriešený.

p. Knapík, primátor mesta Košice – Nakoľko už neboli žiadne otázky, uzavrel 
rozpravu a dal slovo návrhovej komisii.

p. Andrejčák, poslanec MZ – Návrhová komisia dostala jeden pozmeňujúci návrh
	od poslankyne p. Gamcovej v znení:
Mestské zastupiteľstvo žiada hlavného kontrolóra mesta Košice, aby preveril doterajšie uznesenia mestského zastupiteľstva a zmluvy  mesta s Auparkom Košice, či sú v súlade s právnymi predpismi o nakladaní s majetkom mesta a aby kladný výsledok bol podmienkou pre nadobudnutie platnosti tohto uznesenia ako celku.

Hlasovanie č. 5: za 13, proti 1, zdržali sa 25 + p. Derján, nehlasovali 3.

p. Knapík, primátor mesta Košice – Konštatoval, že návrh nebol prijatý.

p. Andrejčák, poslanec MZ – Prečítal pôvodný návrh na uznesenie. 
Mestské zastupiteľstvo v Košiciach podľa § 6 ods. 2 písm. b) Štatútu mesta Košice schvaľuje zmenu uznesenia Mestského zastupiteľstva v Košiciach č. 553 zo dňa 30. júla 2008 - „Nájom pozemkov pre výstavbu AUPARK-u a určenie formy úrovňového dopravného riešenia“ - nasledovne:
1. v časti „A. schvaľuje“ sa vypúšťa 2. a 3. bod 
2. za časť „C. berie na vedomie“ sa pripája nová časť D., ktorá znie:
„D. žiada primátora mesta Košice rokovať s investormi o riešení podchodu pre chodcov, ako samostatnej stavby so zreteľom na riešenie celého územia Námestia osloboditeľov, vrátane pamätníkov.“

Hlasovanie č. 6: za 31, proti 2, zdržali sa 8, nehlasovali 2.

p. Knapík, primátor mesta Košice – Konštatoval, že uznesenie bolo schválené.

––-     ––-     ––-

p. Knapík primátor mesta Košice – Informoval prítomných, že došlo k zmene v osobe 
tlačovej hovorkyne, resp. tajomníčky mesta a primátora mesta. Predstavil prítomným slečnu Luciu Mihokovú. Ak by potrebovali nejaké informácie, treba sa obracať na túto osobu.

	Program XIX. mimoriadneho rokovania mestského zastupiteľstva sa vyčerpal. Primátor mesta Košice Ing. František Knapík oznámil, že rokovanie mestskej rady sa uskutoční 9.10.2008 a na ďalšom XX. rokovaní mestského zastupiteľstva sa stretnú 30.10.2008. Poďakoval prítomným za účasť, aktívne vstupy, zaželal príjemný deň a vyhlásil rokovanie mestského zastupiteľstva za ukončené.

          Ing. Marek Kolárčik					Ing. František  Knapík
riaditeľ Magistrátu mesta Košice				primátor mesta Košice

Zápisnica vyhotovená dňa 8.10.2008
Zapisovateľka: Mária Lapšanská

Overovatelia zápisnice:

Tibor Matoušek		........................................	Podpísal dňa: 30.10.2008	

PhDr. Pavol Mutafov	........................................	Podpísal dňa: 30.10.2008

O b s a h :

1	Úvod, k programu rokovania
2	Návrh na 4. úpravu rozpočtu mesta Košice na rok 2008
8	Zmena  uznesenia MZ č. 553 zo dňa 30. júla 2008
16	      Záver